Kry ’n virtuele kultuurinspuiting – van jou rusbank afGoogle Arts and Culture is ŉ aanlyn platform wat toegang aan die publiek bied tot hoëresolusiebeelde van kunswerke wat in museums wêreldwyd gehuisves word. (Foto: Igor Miske/Unsplash) Kultuurliefhebbers wat deur die uitbreking van die korona (Covid-19)-virus wêreldwyd genoop word om noodgedwonge met Jan Tuisbly se karretjie te ry, kan in die gemak van hul eie huise virtuele internettoere van die wêreld se grootste museums onderneem. Google Arts and Culture is ŉ aanlyn platform wat toegang aan die publiek bied tot hoëresolusiebeelde van kunswerke wat in museums wêreldwyd gehuisves word. Sowat 2 500 gesogte kunsmuseums, onder meer die Van Gogh-museum in Amsterdam, die Britse museum in Londen, die Musée d’Orsay in Parys en die Guggenheim-museum in New York, verskyn op dié aanlyn platform se museumlysie. Die kunsversamelings wat ten toon gestel word, verskil van museum tot museum, maar die meeste sluit aanlyn uitstallings, “straataansigte” sodat die museums ook van buite besigtig kan word en galerye van die kunswerke, in. Virtuele museumgangers kan verdiep raak in wêreldbekende skilderye soos Johannes Vermeer se The Milkmaid in die Rijksmuseum in Amsterdam of Leonardo Da Vinci se Adoration of the Magi in die Uffizi-galery in Florence, Italië, wat ook onlangs sy deure gesluit het. Google Arts and Culture het ŉ top-10-lys van hul gunsteling- aanlyn toere saamgestel. New York se Times Square, waar die Broadway-teaterkompleks geleë is. (Foto: Denys Nevozhai/Unsplash) Intussen het die teatergemeenskap van die Broadway-teaterkompleks in New York in die VSA ook ŉ digitale platform geskep waar sy teatersterre hul vertonings kan lewer totdat die kompleks weer kan open op 12 April. Living room concerts is geskep deur die teaternuuswebwerf BroadwayWorld. “Mense koop hul teaterkaartjies en bespreek hul vlugte soms ses maande tot ŉ jaar vooruit. Ons wou net ŉ bietjie vreugde bring in ŉ tyd wat baie moeilik is vir soveel mense,” het Alan Henry, digitale besturende direkteur van BroadwayWorld, aan NBC News gesê. Die video’s moedig kykers aan om skenkings te maak aan die Broadway Cares/Equity Fights VIGS-organisasie, wat sy jaarlikse Broadway Backwards-fondsinsamelingsgeleentheid moes kanselleer, sowel as aan die Actors-fonds, ŉ organisasie wat hulp verleen aan mense in die vermaaklikheidsbedryf wat in nood verkeer. “As mense van die video’s hou, kan hulle die geld wat hulle op ŉ Broadway-kaartjie sou bestee, eerder skenk aan ŉ gemeenskap wat in nood is,” het Henry bygevoeg. Bronne: Fast Company, Google Arts and Culture, NBC News Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.